Tél Cipruson

Karácsony előtti utcakép Coral Bay-ről, felhők nincsenek, csak napsütés :)

Ismerőseim és barátaim gyakran kérdezik, hogy milyen az idő télen Cipruson. A válaszom, változékony. A Troodos-hegységben eshet a hó, mivel ott az éghajlat hegyvidéki, ezért legalább olyan hideg van fent, mint Európa más hegyvidéki területein. Gyakran lezárják telente az utakat és csak az mehet fel, aki négykerék meghajtásos autóval közlekedik. Cipruson téli gumiról meg nem igazán hallottak :)

Ha felénk egy hidegfront érkezik, akkor bizony lehűl a levegő még a partvidéken is. Január legelején is volt egy ilyen hullám, napközben csak 12 fok volt és éjjel pedig csak 3. Ez nagyon kevés rendes fűtés nélküli és szigetelés nélküli házakban. Ha szerencsénk van, akkor a napközbeni hőmérséklet felkúszhat 18-20 fokra is, még januárban is.

Gyakran vannak telente záporok vagy akár viharok is, de kell is az eső, mert a mi nyári vízellátásunk az eső mennyiségétől függ. Természetesen a növényeknek is szüksége van rá a hosszú, forró és nagyon száraz nyár után. Tavaly még hózápor is volt, de ez szerencsére nagyon ritka a mediterrán területeken.

Decemberi fürdőzés a Földközi-tengerben

December végén, karácsony után 2015-ben olyan meleg volt, hogy sokan napoztak a strandon, sőt a bátrabbak még a tengerben is megmártóztak, gyerekek a parton homokoztak. 28 fok volt napon!!! Ez viszont nem túl gyakori jelenség télen. Voltak ismerősök, akik arról érdeklődtek, hogy szeretnének télen - december - február- a tengerben fürödni. Ki kellett őket ábrándítanom, hogy erre nincs lehetőség. Túl hideg a tenger, még márciusban vagy áprilisban is elég hideg a víz, nemhogy télen.

Előfordul az is, hogy jó pár napig egyfolytában esik az eső, ezt nem igazán szeretjük, mert nem süt nap és akkor bizony nagyon hideg van a házakban, még akkor is, ha fűtünk.

A jó hír viszont, hogy Ciprusra még télen is érdemes utazni, hiszen a napsütéses órák száma még ekkor is magas, 5-6 óra naponta (nyáron 12-13 óra). Például decemberben 180 órát süt átlagosan a nap. Lehet ilyenkor kirándulni, túrázni, múzeumba látogatni. Kellemesebb a kirándulás, mint nyáron, mert szenvedünk ilyenkor a nagy hőségtől és az extrém páratartalomtól.

Autóbérlés Cipruson

Szálláshelyek Cipruson

A jachtok még decemberben is ringanak a vizen - Kato Paphos